Пейо Яворов
Все пак

chitanka.info

…Но пак те любя аз. Любя те, защото

от тебе съм далеко — може би

тъй, както е далеко злото от доброто;

защото сме чадата може би

на две враждуващи съдби.

…Но пак те чакам аз. Чакам те, защото

обичам чудесата — може би

ще се досегнат с нас земята и небото:

защото и душата може би

без вяра нивга не скърби.

— И чакам влюбен аз: може би защото

пред радостите скръб ще избера,

до смъртен час за тебе да блуждай окото;

защото радостта ще избера —

от скръб за тебе да умра.

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.